হাসপাতালে চিকিৎসাধীন প্রশান্ত কিশোর, কেন?

ওয়েব ডেস্ক: গতকাল অর্থাৎ সোমবার কাক ভোরে অনশনস্থল থেকে গ্রেফতার করা হয় প্রশান্ত কিশোরকে। বিহার পুলিশের তরফ থেকে তাঁকে গ্রেফতার করা হয়। পাটনায় গান্ধী ময়দানে চলছিল প্রশান্ত কিশোরের আমরণ অনশন। আর সেখানে সোমবার ভোরে হানা দেয় বিহার পুলিশ। অনশন মঞ্চ থেকেই বিহারের নতুন তৈরি দল জন সুরাজ পার্টির প্রধানকে করা হয় গ্রেফতার। তারপরে গতকালই তাঁকে তোলা হয় আদালতে। আদালতের তরফ থেকে তাঁকে শর্ত মাফিক জামিন দেওয়া হয়। কিন্তু সেই শর্ত মানতে নারাজ ছিলেন তিনি। তারপরেই দীর্ঘ টালবাহানার পর অবশেষে গতকাল অর্থাৎ সোমবার বিকেলে আদালতের পক্ষ থেকে নিঃশর্ত জামিনে মুক্তি পান প্রশান্ত কিশোর। কিন্তু সুরাতের আদালত থেকে ছাড়া পাওয়ার কিছুক্ষণের মধ্যেই হাসপাতালে ভর্তি করানো হয় ভোট কুশলী এবং জন সুরজ পার্টির প্রধানকে । কিন্তু কেন?

দীর্ঘ অনশনের জেরে এবং তারপর একটা গোটা দিন জেলে কাটানোর পর অসুস্থ হয়ে পরেন তিনি। তাঁর শারীরিক অবস্থার অবনতি হলে তড়িঘড়ি তাঁকে ভর্তি করানো হয় পাটনার এক হাসপাতালে।

সোমবার পাটনা সিভিল কোর্টে প্রশান্ত কিশোরকে তোলা হলে তাঁকে ২৫ হাজার টাকার ব্যক্তিগত বন্ডে সই করিয়ে শর্তসাপেক্ষে জামিন দেওয়া হয়। আদালতের তরফ থেকে জন সুরাজ পার্টির প্রধানকে শর্ত দেওয়া হয় তিনি যেন কোনভাবেই আর এই কাজ না করেন। আর সেই শর্তই মানতে চাননি প্রশান্ত কিশোর।

আরও পড়ুন: অবশেষে বিনা শর্তেই জামিন পেলেন প্রশান্ত কিশোর

তাঁর দাবি, তাঁর এই আন্দোলন নৈতিক। উল্লেখ্য, বিহার পাবলিক সার্ভিস কমিশনের পরীক্ষায় প্রশ্ন ফাঁস ও বিস্তর দুর্নীতির অভিযোগ তুলে বিক্ষোভে সামিল হন পড়ুয়ারা। পড়ুয়াদের সাফ দাবি বাতিল করতে হবে এই পরীক্ষা। আর এই বিক্ষোভেই প্রথম দিন থেকে পড়ুয়াদের পাশে থাকতে দেখা যায় প্রশান্ত কিশোরকে। তাঁর অভিযোগ, দীর্ঘদিন ধরেই বিহারের চাকরির পরীক্ষাগুলিতে কারচুপি চলছে। পড়ুয়াদের দাবি পরীক্ষা বাতিল করে নিতে হবে নতুন পরীক্ষা। আর তাতেই সমর্থন করতে দেখা যায় প্রশান্ত কিশোর এবং তাঁর নতুন তৈরি রাজনৈতিক দলকে।

প্রশান্ত কিশোরের দাবি, তিনি পড়ুয়াদের জন্য ধর্নায় বসে কোন অন্যায় কাজ করেননি। ধর্নায় বসা তাঁর অধিকারের মধ্যে পড়ে। আর সেই অধিকার তার থেকে কেউ ছিনিয়ে নিতে পারেন না। আদালতের পক্ষ থেকে বিভিন্ন শর্ত জারি করা হয় তার জামিনের জন্য। আর তার মধ্যেই ছিল এই শর্ত, তিনি পরবর্তী ক্ষেত্রে আর ধর্নায় বসতে পারবেন না। প্রশান্ত কিশোরের আইনজীবীর তরফ থেকে আদালতে আবেদন করা হয় ধর্নায় না বসার শর্ত যেন তুলে নেওয়া হয়, কিন্তু কাজ কিছুই হয়নি। আদালতের সাফ দাবি, যেই শর্ত লাঘব করা হয়েছে সেই সব কটি প্রশান্ত কিশোরকে মানতে হবে নইলে তিনি জামিন পাবেন না।

দীর্ঘ টালবাহানা চলে এই বিষয়টি নিয়ে। কিন্তু অবশেষে গতকাল বিকেলে আদালত বিনা শর্তে তাঁকে জামিন দিতে রাজি হয়। কিন্তু শারীরিক অবস্থার অবনতির জন্য আপাতত হাসপাতালে চিকিৎসাধীন তিনি।

দেখুন অন্য খবর